R. Madej, poslanec: (2005-09-22):
Vážený pán predseda Národnej rady, vážené panie poslankyne, vážení páni poslanci, dovoľte mi, aby som aj ja vystúpil k predmetnému návrhu novely zákona o katastri nehnuteľností a o zmene a doplnení zákona o správnych poplatkoch. Ja by som chcel ako spolupredkladateľ oceniť túto iniciatívu a oceniť to, že som sa k tomu mohol pripojiť, a naozaj si myslím, že ide o účelný a veľmi dobrý, efektívny návrh zákona. Dovolil by som si pár poznámok k tým veciam, ktoré už boli povedané, ale aj z môjho uhla pohľadu. Kataster nehnuteľností je, dá sa povedať, istou databázou, ktorá je absolútne nevyhnutná pre všetkých občanov v rámci Slovenskej republiky. Vlastnícke právo ako jedno zo základných ľudských práv garantovaných ústavou by malo byť garantované aj v tom zmysle, že každý občan bude sa môcť kedykoľvek a akýmkoľvek a čo najdostupnejším spôsobom presvedčiť o tom, že jeho vlastnícke právo k určitej veci, nehnuteľnosti stále trvá. Samotný kataster na internete, tak ako sa v tejto novelizácii navrhuje, podľa mňa určite zlepší a stransparentní vlastnícke vzťahy na Slovensku. Momentálne máme nehnuteľnosti, ktoré naozaj často majú nie veľmi jasný základ, nie veľmi jasný pôvod a máme aj fyzické právnické osoby, ktoré mnohé majetky nadobudli, možno niektorí aj veľmi pochybným spôsobom. Zjednoduší na druhej strane aj život občanom pri nadobúdaní nehnuteľností, pri podnikaní, pri hľadaní si konkrétnej nehnuteľnosti vhodnej pre nich. A osobne si myslím, že tak ako je v súčasnosti Obchodný register bezplatný na internete, hovorím bezplatný na internete, tak ako zlepšil a stransparentnil Obchodný register vzťahy v oblasti podnikania, tak aj Živnostenský register, tak si myslím, že určite tam patrí aj kataster nehnuteľností. Ja by som si dovolil reagovať aj na to, čo povedal pán spravodajca. Pán spravodajca povedal, že je potrebné novelizovať iné zákony, resp. toto riešia iné zákony. Tak dovolil by som si zareagovať, že zákon o slobodnom prístupe k informáciám v tomto zmysle môžeme brať ako všeobecnú úpravu – lex generali a v rámci zákona, v rámci zákona o katastri nehnuteľností, môžeme urobiť úpravu špeciálnu – lex specialis, ktorá bude mať prednosť, kde dáme právny nárok občanom domáhať sa tohto práva nahliadnuť aj týmto spôsobom do evidencie katastra nehnuteľností. Nie je to právny problém. Je to špeciálne ustanovenie v zákone, ktoré sa navrhuje. A navrhuje sa práve preto, aby občania mali právny nárok na takúto službu od katastrálneho úradu. Ja sa potom opýtam, keď máme 211-ku ako všeobecný predpis, prečo sa podľa nej nesprístupňuje celý katastrálny operát. Jednoducho je potrebné, je potrebné bezplatne, hovorím bezplatne, tak ako 211-ka hovorí, pán poslanec, práve preto sa nazdávam, že túto vec je potrebné upraviť špeciálne v zákone a navrhujeme to v zákone o katastri nehnuteľností. Je to teda zavedenie právneho nároku na nahliadnutie do tejto evidencie. Čo sa týka ďalšej novelizácie zákona o správnych poplatkoch, je to už spomenuté oslobodenie od poplatkov v prípade obcí, miest a vyšších územných celkov, ak dochádza k úprave vlastníckych vzťahov k pozemkom, ktoré sú určené pre investície. Osobne si myslím, že to má naozaj veľký význam aj v súčasnom období, keď sa mnohé obce, mestá, vyššie územné celky snažia hľadať investorov, a nazdávam sa, že štát by im v tomto mal určite pomáhať. Nemal by im hádzať polená pod nohy. Práve preto si myslím, že bola veľmi nešťastná právna úprava, ktorú parlament aj prijal s účinnosťou od 1. januára tohto roku, kde minulý rok sa prilepilo nejakým pozmeňujúcim návrhom zrušenie oslobodenia a zvýšenie poplatkov. Keď sa to urobilo z rozpočtových dosahov, my sme za tento zákon nehlasovali, ale bolo to mimo legislatívneho procesu, bolo to len nejakým prilepením pozmeňováku k zákonu, bolo to mimo riadneho legislatívneho procesu. A čo my navrhujeme, navrhujeme upraviť správne poplatky v rámci týchto vecí. Korektne navrhujeme v rámci legislatívneho procesu zákon, v ktorom toto chceme upraviť. Nerobíme to pokútnym spôsobom, ako to došlo ku koncu minulého roku, čo nás naozaj veľmi, veľmi mrzí, a to bolo z rozpočtových dosahov a, bohužiaľ, z vôle tejto vládnej koalície. Ublížilo to mnohým občanom, pretože sa zvyšovali urýchľovacie poplatky a ďalšie. Aj preto sa to navrhuje vrátiť, rozpočtované to na štátnom rozpočte určite nebolo. Viete a myslím si, pán poslanec, že je to veľmi smutné, keď štát vyberá ešte správne poplatky od štátnych orgánov. A to si dovolím reagovať aj na pani poslankyňu Tkáčovu, ktorá povedala, že podnikateľské subjekty... – pani poslankyňa, dovolím si vás vyrušiť – ... že podnikateľské subjekty budú diskriminované vzhľadom na to, že štát, štátne orgány budú mať tieto výpisy bezplatne, že štát bude diskriminovať podnikateľov. A ja sa, pani poslankyňa, pýtam vás: Ako chápete diskrimináciu? Však diskriminácia môže byť v rámci konkurenčného boja, že štát by zvýhodnil jeden, druhý subjekt. Ale keď si zoberiete, že Policajný zbor v trestnom konaní musí platiť poplatky za výpisy z katastra, keď po novom finančná polícia, prokuratúra bude musieť platiť poplatky z katastra pri aplikovaní zákona o preukazovaní pôvodu majetku. Ako, kde vidíte, preboha, tento zmysel takejto súčasnej právnej úpravy, ktorá existuje? A ja sa pýtam: Ako bude štát diskriminovať, že oslobodí štátne orgány od poplatkov? – čo môžeme v druhom čítaní naozaj urobiť, a myslím si, že by to bolo účelné. Veď predsa podnikateľské subjekty v rámci podnikania pracujú v istej sfére a kde im konkuruje Policajný zbor pri vyšetrovaní v rámci trestného konania. Muselo by dôjsť k nejakej konkurencii subjektov na trhu, ale k tomu predsa nedochádza. K diskriminácii teda nemôže v žiadnom prípade dôjsť. A myslím si, že je veľmi nezmyselné, aby Policajný zbor platil poplatky za výpisy. Čo sa týka zlúčenia a zjednodušenia výpisov, to si už dovolím reagovať aj na vystúpenie pani poslankyne Angyalovej. Chcel som sa tiež tejto téme veľmi venovať, pretože si myslím, že je to absolútne absurdné, čo máme v súčasnosti na Slovensku. Prídete na kataster nehnuteľností a požiadate o výpis z listu vlastníctva. Spýtajú sa vás, aký máte kolok, 250 korún alebo 100 korún, a na základe toho vám vytlačia ten istý papier, tú istú listinu, dámy a páni, ibaže na ňu dajú rôzne pečiatky, jednu okrúhlu, druhú hranatú, a s tým, že na tom lacnejšom výpise máte poznámku: Tento nie je určený pre právne úkony. To znamená, že súčasná právna úprava diferencuje výpisy, ktoré sú verejnou listinou, tie drahšie, a výpisy, ktoré nie sú verejnou listinou, tie lacnejšie. A na základe toho tie výpisy, ktoré nie sú verejnou listinou, nie sú určené pre právne úkony. Ten istý úkon katastrálneho úradu a tá istá listina, tá istá práca de facto úradníka má takéto rôzne právne následky, že vám vydajú listinu, ktorú si môžete len pozrieť a môžete zúžitkovať akurát papier v zbere, a druhú, ktorú môžete využiť na právne úkony. Je to absolútny nezmysel, ktorý sa zaviedol do právneho poriadku! A myslím si, že by sa to malo zjednotiť, pretože osvedčenie štátneho orgánu by malo byť vždy tak vierohodné, že by ho občania mali mať právo použiť na právne úkony. Nie, je absolútnym nezmyslom, aby niekto požiadal štátny orgán o osvedčenie, o takýto výpis a nebol by použiteľný pre právne úkony. To je naozaj absolútny nonsens! A, pán poslanec, pán spravodajca, môžem vám potvrdiť, že chodím po katastroch a aj ja osobne som rokoval s pracovníkmi katastra, ktorí povedali, že konečne tu prišla dobrá iniciatíva, lebo to nemá zmysel, nemá zmysel diferencovať takto výpisy, a súhlasia s tým. Samozrejme, poctivo sme ukázali, aké sú dosahy na štátny rozpočet, ale myslím si, že v žiadnom prípade by sme nemali zavrhovať myšlienku odstránenia absurdného právneho vzťahu, ktorý už dlhodobo na Slovensku v tejto veci pretrváva. Vážené panie poslankyne, páni poslanci, osobne si myslím, že 42 mil. korún, ktoré sú jednorazovým, opakujem, jednorazovým výdavkom v rámci zabezpečenia informačného systému pre kataster, pre Úrad geodézie, kartografie a katastra na zavedenie a sprístupnenie bezplatného katastrálneho operátu na internete, je veľmi malý výdavok oproti tomu, čo to spraví. Veľmi malý. A myslím si, že určite sa oplatí pre zlepšenie podnikateľského prostredia, pre stransparentnenie vlastníckych vzťahov na Slovensku zabezpečiť občanom právny nárok na to, aby mali kataster bezplatný na internete. K ostatným úpravám môžem povedať, že sú vecou kompromisu a budeme naozaj ochotní v rámci nich rokovať. A prosím o podporu tohto návrhu zákona, ktorý ja osobne považujem za účelný a veľmi dobrý. Ďakujem pekne.